b'\n_START_ARTICLE_\nCostic\xc4\x83 Silion\n_START_PARAGRAPH_\nCostic\xc4\x83 Silion (n. 29 septembrie 1955, comuna Pechea, jude\xc8\x9bul Gala\xc8\x9bi) este un general cu 4 stele rom\xc3\xa2n, care a ocupat func\xc8\x9bia de inspector general al Jandarmeriei Rom\xc3\xa2ne (martie 2005 - octombrie 2009)._NEWLINE_Dup\xc4\x83 1980 a fost cadru superior in Securitate, \xc3\xaens\xc4\x83rcinat cu paza lui Ceau\xc8\x99escu.\n_START_SECTION_\nBiografie\n_START_PARAGRAPH_\nCostic\xc4\x83 Silion s-a n\xc4\x83scut la data de 29 septembrie 1955, \xc3\xaen comuna Pechea (jude\xc8\x9bul Gala\xc8\x9bi). A absolvit \xc8\x98coala de ofi\xc8\x9beri activi a Ministerului de Interne (1975\xe2\x80\x931978), Facultatea de Drept (\xc3\xaen 1983) \xc8\x99i apoi Academia de \xc3\x8enalte Studii Militare, specialitatea \xe2\x80\x9eArme \xc3\x8entrunite\xe2\x80\x9d (\xc3\xaen 1987)._NEWLINE_Dup\xc4\x83 absolvirea \xc8\x98colii de ofi\xc8\x9beri, \xc3\xaencep\xc3\xa2nd din anul 1978 a lucrat ca ofi\xc8\x9ber cu func\xc8\x9bie de comand\xc4\x83 \xc8\x99i de execu\xc8\x9bie \xc3\xaen cadrul Inspectoratului General de Mili\xc8\x9bie. Dup\xc4\x83 Revolu\xc8\x9bia din decembrie 1989, devine adjunct al comandantului Brig\xc4\x83zii de Asigurare a Ordinii \xc8\x99i Lini\xc8\x99tii Publice din cadrul Direc\xc8\x9biei Generale de Poli\xc8\x9bie a Municipiului Bucure\xc8\x99ti (1990-1998) \xc8\x99i apoi prim-loc\xc8\x9biitor al \xc8\x99efului de stat major al Serviciului de Protec\xc8\x9bie \xc8\x99i Paz\xc4\x83 (SPP) (1998-1999)._NEWLINE_\xc3\x8en paralel cu activitatea de ofi\xc8\x9ber al Ministerului de Interne, Costic\xc4\x83 Silion urmeaz\xc4\x83 un curs de specializare \xc3\xaen protec\xc8\x9bie \xc8\x99i interven\xc8\x9bie antiterorist\xc4\x83 la Poli\xc8\x9bia Na\xc8\x9bional\xc4\x83 Francez\xc4\x83 (1992), un curs postuniversitar \xc3\xaen specialitatea \xc8\x98tiin\xc8\x9be Penale la Universitatea Bucure\xc8\x99ti (1991-1992), un curs de management poli\xc8\x9bienesc la Universitatea Louisville din Kentucky, S.U.A (1995) \xc8\x99i Colegiul Na\xc8\x9bional de Ap\xc4\x83rare (promo\xc8\x9bia 2000). \xc3\x8en aprilie 2003, ob\xc8\x9bine titlul \xc8\x99tiin\xc8\x9bific de doctor \xc3\xaen \xc8\x99tiin\xc8\x9be militare._NEWLINE_La data de 1 decembrie 1999, colonelul Costic\xc4\x83 Silion este \xc3\xaenaintat la gradul de general de brigad\xc4\x83 (cu o stea). \xc3\x8encep\xc3\xa2nd din anul 1999, de\xc8\x9bine func\xc8\x9bii de conducere \xc3\xaen cadrul Jandarmeriei Rom\xc3\xa2ne: prim-loc\xc8\x9biitor al comandantului \xc8\x99i \xc8\x99ef de stat major (1999-2001), comandant al Brig\xc4\x83zii Speciale de Interven\xc8\x9bie (2001-2002) \xc8\x99i \xc8\x99ef al Direc\xc8\x9biei Paz\xc4\x83 Obiective, Bunuri, Valori \xc8\x99i Transporturi Speciale (2002-2005)._NEWLINE_La data de 1 martie 2005, generalul Costic\xc4\x83 Silion este numit \xc3\xaen func\xc8\x9bia de Inspector General al Jandarmeriei Rom\xc3\xa2ne. \xc3\x8en aceast\xc4\x83 perioad\xc4\x83 a fost \xc3\xaenaintat la gradele de general-maior (cu 2 stele) la 29 noiembrie 2005 , general-locotenent (cu 3 stele) la 10 decembrie 2007 \xc8\x99i general (cu 4 stele) la 1 decembrie 2008 ._NEWLINE_Costic\xc4\x83 Silion este c\xc4\x83s\xc4\x83torit \xc8\x99i are doi copii.\n_START_SECTION_\nDecora\xc8\x9bii\n_START_PARAGRAPH_\n"Pentru \xc3\xaenaltul profesionalism \xc8\x99i spiritul umanitar dovedite \xc3\xaen misiunile executate pentru salvarea \xc8\x99i ajutorarea popula\xc8\x9biei sinistrate din jude\xc8\x9bele afectate de inunda\xc8\x9biile din anul 2005" \xc8\x99i av\xc3\xa2nd \xc3\xaen vedere propunerea ministrului administra\xc8\x9biei \xc8\x99i internelor, pre\xc8\x99edintele Rom\xc3\xa2niei, Traian B\xc4\x83sescu, i-a conferit generalului Silion Ordinul Na\xc8\x9bional "Serviciul Credincios" \xc3\xaen grad de Comandor, cu \xc3\xaensemn pentru militari.\n_START_SECTION_\nControverse\n_START_PARAGRAPH_\nNumele generalului Silion este vehiculat \xc3\xaentr-o serie de dosare \xc3\xaen care a fost cercetat pentru infrac\xc8\x9biuni conexe celor de corup\xc8\x9bie (fals \xc3\xaen declara\xc8\x9bia de avere \xc8\x99i abuz \xc3\xaen serviciu). El a apelat la unul dintre subordon\xc8\x9bi: colonelul (r) Nicolae Lecu, fostul comandant al UM 0260 Bucure\xc8\x99ti, care i-ar fi ridicat generalului Silion un gard de c\xc4\x83r\xc4\x83mid\xc4\x83 pe o proprietate din jude\xc8\x9bul Ilfov, folosind militari \xc3\xaen termen \xc8\x99i materiale de construc\xc8\x9bie de la Jandarmerie. Procurorii au decis ne\xc3\xaenceperea urm\xc4\x83ririi penale la adresa lui Silion, care ar fi explicat \xc3\xaen decursul audierii c\xc4\x83 a fost min\xc8\x9bit \xc3\xaen permanen\xc8\x9b\xc4\x83 de subordonatul s\xc4\x83u, care l-a convins c\xc4\x83 i-a ridicat gardul cu angaja\xc8\x9bi ai unei firme de construc\xc8\x9bii.'